**OBRAZLOŽENJE**

**uz**

**Nacrt Odluke o komunalnom doprinosu**

Zakon o komunalnom gospodarstvu („Narodne novine“ br. 68/18), koji je stupio na snagu 4. kolovoza 2018. godine, propisao je rok od 6 mjeseci u kojem jedinice lokalne samouprave moraju donijeti novu Odluku o komunalnom doprinosu.

Dosadašnja Odluka o komunalnom doprinosu donesena je 14. rujna 2010.-e godine, te je zbog potreba usklađivanja sa novim propisima u više navrata mijenjana i dopunjavana.

Novom Odlukom o komunalnom doprinosu smanjen je broj zona u odnosu na sadašnju Odluku, izmijenjene su i jedinične vrijednosti komunalnog doprinosa u manjoj mjeri, te izvršeno usklađenje u pogledu definiranja načina i rokova plaćanja, kao i uvjeta oslobađanja od plaćanja komunalnog doprinosa, sukladno novim zakonskim rješenjima. Zadržane su i sve postojeće olakšice investitorima proizvodnih pogona, sukladno gradskim razvojnim programima.

Novi zakon po pitanju komunalnog doprinosa uvodi i nekoliko značajnijih novina u odnosu na dosadašnje stanje.

Prema prijašnjem Zakonu o komunalnom gospodarstvu, koji je stupanjem na snagu novog Zakona, prestao važiti, obveznik plaćanja komunalnog doprinosa bio je „vlasnik građevne čestice na kojoj se gradi građevina, odnosno investitor“. Prema novom Zakonu obveznik plaćanja komunalnog doprinosa je „vlasnik zemljišta na kojem se gradi građevina“, odnosno investitor ako je to osoba različita od vlasnika, samo ako je na njega od strane vlasnika prenesena pisanim ugovorom obveza plaćanja komunalnog doprinosa (članak 77. Zakona).

Novost je i da rješenje o komunalnom doprinosu više obvezatno ne sadrži „popis objekata i uređaja komunalne infrastrukture koje će jedinice lokalne samouprave izgraditi u skladu s Programom gradnje objekata i uređaja komunalne infrastrukture“ ,kao ni „obvezu jedinice lokalne samouprave o razmjernom povratu sredstava u odnosu na izgrađenost objekata i uređaja komunalne infrastrukture i ostvareni priliv sredstava„. To znači da se briše iz sustava institut razmjernog povrata sredstava uplaćenog komunalnog doprinosa, po rješenju o komunalnom doprinosu, u odnosu na izgrađenost objekta i uređaja komunalne infrastrukture prema Programu i ostvareni priliv sredstava, ukoliko Grad Ivanec ne bi izvršio svoju obvezu izgradnje svih objekata po godišnjem Programu u čiju izgradnju su trebala biti uložena sredstva komunalnog doprinosa prema rješenju o komunalnom doprinosu.

Prema novom Zakonu nije više potrebno ni posebno osiguravati nenaplaćena sredstva u slučaju potpunog ili djelomičnog oslobađanja od plaćanja komunalnog doprinosa.

U slučaju da je naknadno izmijenjena građevinska dozvola ili drugi akt za građenje, prema članku 87. Zakona, potrebno je izmijeniti i izvršno odnosno pravomoćno rješenje o komunalnom doprinosu i obračunati komunalni doprinos prema izmijenjenim podacima iz izmijenjenog odobrenja za gradnju i odrediti plaćanje komunalnog doprinosa odnosno povrat razlike komunalnog doprinosa (ako je izmijenjenim rješenjem obračunat manji komunalni doprinos u odnosu na ranije obračunat po osnovnom odobrenju za gradnju), u skladu s odlukom o komunalnom doprinosu u skladu s kojom je rješenje o komunalnom doprinosu doneseno, što do sada nije bio slučaj, odnosno Grad Ivanec nije bio u obvezi izvršiti povrat više uplaćenog komunalnog doprinosa.

Novost je i da u slučaju da je građevinska dozvola ili drugi akt za građenje naknadno proglašen ništavim ili poništen bez zahtjeva odnosno suglasnosti investitora, Grad Ivanec će po zahtjevu obveznika komunalnog doprinosa poništiti izvršno odnosno pravomoćno rješenje o komunalnom doprinosu i odrediti povrat uplaćenog komunalnog doprinosa u roku koji ne može biti dulji od dvije godine dana od dana izvršnosti rješenja.

Novim zakonom uvodi se još jedna novost, a to je pravo obveznika komunalnog doprinosa da mu se uplaćeni komunalni doprinos uračuna  kao plaćeni dio komunalnog doprinosa za građenje na istom ili drugom zemljištu na području Grada Ivanca ako to on zatraži, u slučaju kada mu je građevinska dozvola po kojoj je plaćen komunalni doprinos prestala važiti jer građenje nije započeto ili mu je građevinska dozvola odnosno drugi akt za građenje poništen na njegov zahtjev ili suglasnost.

Prijedlogom Odluke propisane su jedinične vrijednosti komunalnog doprinosa po zonama, ali ne više kao do sada jedinične vrijednosti komunalnog doprinosa „po vrsti objekata i uređaja komunalne infrastrukture“, što je pričinjavalo određene poteškoće prilikom planiranja prihoda i rashoda za pojedine zahvate.

Odlukom je propisan i sadržaj rješenja o komunalnom doprinosu, sukladno novim zakonskim rješenjima.

Člankom 77. Zakona propisane su i taksativno navedene građevine za čiju izgradnju se ne plaća komunalni doprinos, što je isto tako novina u odnosu na prijašnji Zakon, što se ovom Odlukom i posebno navodi. Odlukom su propisani i uvjeti potpunog odnosno djelomičnog oslobađanja plaćanja komunalnog doprinosa (članci 20.-25. Odluke).

Dosadašnje odredbe Odluke kojima se omogućavalo umanjeno plaćanje komunalnog doprinosa, odnosno djelomično oslobađanja prenesene su i u novu Odluku.

Predlaže se Gradskom vijeću donošenje predložene Odluke.

**Upravni odjel za urbanizam,**

**komunalne poslove i zaštitu okoliša**